Minister klar til at aflive rejsekortet

Transportminister Magnus Heunicke har givet Rejsekort A/S frist til jul til at løse problemerne, og i løbet af det næste år kan kortet vise sig helt at måtte skrottes.

Rejsekortets dage kan ifølge transportministeren meget vel være talte, hvis selskabet bag det digitale billetsystem ikke får løst de problemer, som brugerne klager over. Det skriver Ekstra Bladet.

»I løbet af det næste år frem kan det være, at vi slet ikke vil bruge det her rejsekort mere, men at vi vil bruge det på vores mobiltelefon i stedet for. Der er teknologien sådan set klar til at rykke over på mobile enheder,« siger transportminister Magnus Heunicke til Ritzau ifølge Ekstra Bladet.

Rejsekort A/S var tirsdag til møde med repræsentanter for Folketingets partier samt trafikselskaberne, og her gav Magnus Heunicke Rejsekort A/S en frist til jul til at få løst 15 graverende problemer, som brugerne klager over.

Rejsekortet har fået ekstra negativ opmærksomhed på det seneste, efter at en opgørelse viste, at der i 2014 var udskrevet 816.000 bøder til rejsende, som havde glemt at checke ud.